[{"text_idx": "#000000", "text": "La internacia sistemo starigita post la dua mondmilito estas delonge kritikata de disvolvig\u0302antaj landoj, pro tio ke g\u0302i ne estas justa kaj egaleca. Pluraj klopodoj pri reformoj en UN kaj la internacia financa sistemo de Bretton Woods okazis en jardekoj, sen ajna signifa rezulto. Mi aparte substrekas, ke ne nur en disvolvig\u0302antaj landoj, sed ankau\u0306 en landoj kiuj havas privilegiojn en la nuna sistemo, estis politikaj grupoj subtenantaj reformojn -- ec\u0302 se nur pri kelkaj specifaj punktoj."}, {"text_idx": "#000001", "text": "Tempo pasis kaj la graveco de disvolvig\u0302antaj landoj por tutmonda ekonomio kreskis pli kaj pli, tamen en internaciaj mekanismoj pri decidfarado ili dau\u0306re trovig\u0302is en malavantag\u0302o. Evidentig\u0302is, ke sudaj landoj bezonus sin organizi por defendi siajn rajtojn kaj interesoj. Lau\u0306 tiu spirito, la c\u0302efaj disvolvig\u0302antaj ekonomioj kune fondis BRICS, ne por konfrontig\u0302i kontrau\u0306 aliaj landoj au\u0306 grupoj, sed por plifortigi sud-sudan kunlaboron kaj defendi legitimajn interesojn de tiuj landoj."}, {"text_idx": "#000003", "text": "Ekzemplo de tio estis la Pariza Interkonsento en 2015: Gvidantoj de BRICS-landoj kunvenis antau\u0306 la konferenco, atingis komunan pozicion pri la diskutotaj punktoj de la konferenco kaj uzis la tutan diplomatian forton de la kvin landoj por antau\u0306enigi tiun vidpunkton. Pro konverg\u0302o de interesoj inter BRICS kaj ceteraj disvolvig\u0302antaj landoj, ekzemple pri la kunhavigita, sed proporcia respondeco pri karbonemisiado, aliaj disvolvig\u0302antaj landoj subtenis la vidpunkton de BRICS kaj niaj interesoj estis certigitaj."}, {"text_idx": "#000004", "text": "Sed la mondo s\u0302ang\u0302ig\u0302is en la lastaj jaroj. Strec\u0302ig\u0302o en internaciaj rilatoj kau\u0306zis fragmentig\u0302on de interesoj kaj strategioj de landoj, stimulante konfrontig\u0302on, estigo kaj plifortigo de blokoj kaj banaligo de sankciumoj. Samtempe, eble rezulte de tiu strec\u0302ita internacia etoso, relevig\u0302is en sudaj landoj temoj kiaj la konsekvencoj de ekspluatado fare de fremdaj potencoj, la postulo pri kompenso fare de iliaj iamaj agresantoj/koloniantoj kaj la maljusteco de soci-politika sistemo heredita de kolonia epoko. En tiu nova geopolitika kunteksto, Brazilo sola ne povas sin montri kiel proparolanto de Sud-Ameriko, nek Sud-Afriko sola povas reprezenti kontinenton tiom diversecan kaj vastan."}, {"text_idx": "#000005", "text": "La venigo de novaj membroj al BRICS alportas novajn fortojn kaj sag\u0302ojn al la grupo. Egiptio, Etiopio kaj Irano estas heredantoj de elstaraj civilizacioj de antikveco, kiuj alportis grandajn kontribuojn al la homaro kaj certe alportos multe da sag\u0302o al BRICS. Krome, Mez-Oriento kaj la islama mondo nun ankau\u0306 apartenas al BRICS-familio."}, {"text_idx": "#000006", "text": "Aparte kaptis mian atenton la alig\u0302o de Saud-Arabio kaj Unuig\u0302intaj Arabaj Emirlandoj en BRICS. Tiuj du landoj ric\u0302ig\u0302is pere de eksportado de nafto, c\u0302efe al la disvolvig\u0302inta Okcidento. Tiu modelo bazita sur eksportado de krudmaterialo funkciis dum iom da tempo, sed nun tiuj landoj volas diversigi siajn ekonomiojn kaj aldoni valoron al sia produktado. Okcidento nenion volas de araboj krom nafto, dum BRICS alportas perspektivojn por la estonteco -- de negocoportunoj g\u0302is ampleksaj partnerecoj en sektoroj kiel scienc-tekniko, turismo kaj komerco."}, {"text_idx": "#000007", "text": "Ankau\u0306 Sud-Ameriko havas novan reprezentanton en BRICS. Argentino estas la dua plej grava ekonomio de la kontinento. Brazilanoj uzas la vorton \"hermanoj\" (fratoj) por nomi argentinanojn, kaj tio montras, ke ambau\u0306 landoj, malgrau\u0306 rivaleco en futbalo, havas fortan ligon kaj delonge kunlaboras, ekzemple pere de MERCOSUR, kio faciligis estigon de translimaj industriaj c\u0302enoj inter ambau\u0306 landoj. Pere de BRICS, Argentino povos prunti monon por eskapi el la s\u0302uld-kaptilo de la Internacia Mona Fonduso, kio delonge senmovigas la argentinan registaron."}, {"text_idx": "#000008", "text": "Nova vojo malfermig\u0302as por BRICS, kiu nun reprezentas pli grandan porcion de la tutmonda popolo kaj respondecas pri pli granda porcio de tutmonda ekonomio. La granda nombro de alig\u0302petoj al BRICS evidentigas, ke sudaj landoj havas komunan mesag\u0302on al la mondo: ni volas havi voc\u0302on en tutmonda regado."}]